SPALI เตรียมเปิดจอง “ศุภาลัย ไอคอน สาทร” มูลค่า 2 หมื่นลบ. มั่นใจดันยอดขาย Q2 โต
SPALI เตรียมเปิดจองโครงการ “ศุภาลัย ไอคอน สาทร” มูลค่า 2 หมื่นลบ. มั่นใจดันยอดขายไตรมาส 2/62 โตโดดเด่น หลังไตรมาส 1 ทำยอดขายได้ราว 6 พันล้านบาท
SPALI เตรียมเปิดจองโครงการ “ศุภาลัย ไอคอน สาทร” มูลค่า 2 หมื่นลบ. มั่นใจดันยอดขายไตรมาส 2/62 โตโดดเด่น หลังไตรมาส 1 ทำยอดขายได้ราว 6 พันล้านบาท
26 เม.ย. 2562

นายไตรเตชะ ตั้งมติธรรม กรรมการผู้จัดการ บริษัท ศุภาลัย จำกัด (มหาชน) หรือ SPALI เปิดเผยว่า บริษัทฯ คาดยอดขายในไตรมาส 2/62 จะเติบโตโดดเด่น เมื่อเทียบกับช่วงเดียวกันของปีก่อน และไตรมาส 1/62 ที่ทำยอดขายได้ราว 6,000 ล้านบาท เนื่องจากจะมีการเปิดจองโครงการ ศุภาลัย ไอคอน สาทร มูลค่ารวมกว่า 20,000 ล้านบาท ในวันที่ 25-26 พ.ค.นี้ คาดหวังยอดขายเบื้องต้นหลายพันล้านบาท ซึ่งโครงการนี้จะดำเนินการก่อสร้างแล้วเสร็จได้ในต้นปี 67
ขณะเดียวกัน บริษัทยังเตรียมเปิดตัวโครงการอีก 7 โครงการ มูลค่ารวม 18,000 ล้านบาท แบ่งเป็นแนวราบ 6 โครงการ และคอนโดมิเนียม 1 โครงการในช่วงที่เหลือของปีนี้
สำหรับ โครงการ ศุภาลัย ไอคอน สาทร ตั้งอยู่บนพื้นที่เกือบ 8 ไร่ ประกอบด้วยอาคารชุดพักอาศัย จำนวน 1 อาคาร สูง 56 ชั้น และมีพื้นที่สีเขียวกว่า 3 ไร่ จำนวนห้องชุดพักอาศัย 787 ยูนิต ประกอบด้วย ห้องพักอาศัยแบบ 1 ห้องนอน และ 4 ห้องนอน และ Skyline Penthouse ขนาด 5 ห้องนอน ขนาดเริ่มต้น 42-970 ตร.ม. ราคาเริ่มต้น 9 ล้านบาท/ยูนิต ไปจนถึง 280 ล้านบาท/ยูนิต
นายไตรเตชะ กล่าวอีกว่า สถานการณ์การขายอสังหาริมทรัพย์ในช่วงที่ผ่านมายังมีทิศทางที่ดี โดยมาตรการ LTV ที่มีผลบังคับใช้ตั้งแต่วันที่ 1 เม.ย.ที่ผ่านมานั้นไม่ได้กระทบกับผลการดำเนินงานของบริษัท โดยเฉพาะโครงการที่มีระดับราคาตั้งแต่ 10 ล้านบาทขึ้นไป ลูกค้าเกือบ 50% ซื้อเป็นเงินสด ทำให้มั่นใจว่าทั้งปีจะมียอดขายเป็นไปตามเป้าหมายที่ 35,000 ล้านบาท ซึ่งคาดหวังจบไตรมาส 2/62 จะมียอดขายไม่ต่ำกว่า 50% ของเป้าหมายทั้งปีที่ 3.5 หมื่นล้านบาท หรือคาดว่าจะทำยอดขายได้ราว 17,000-18,000 ล้านบาท
ส่วนมาตรการกระตุ้นอสังหาริมทรัพย์ของรัฐบาลที่คาดว่าจะมีการลดหย่อนดอกเบี้ยบ้าน ลดภาษีธุรกิจ โดยเฉพาะค่าธรรมเนียมโอน จดจำนอง เป็นต้นนั้น มองว่าถ้าออกมาจะส่งผลดีต่อภาคอสังหาริมทรัพย์อย่างมาก แต่ขณะนี้อยากให้ทางภาครัฐกำหนดวันออกมาตรการให้ชัดเจน และควรเร่งออกมาตรการโดยเร็วเพื่อไม่ให้ผู้ที่สนใจซื้อต้องรอ